Lightcam er både en intelligent pære og et trådløst kamera

Der er en stor gene ved de såkaldt trådløse overvågningskameraer: De kræver strøm. Enten via en ledning eller via et batteri, der skal genoplades jævnligt. Men Lightcam løser det problem. Det er nemlig et kamera, der kan skrues direkte i en helt almindelig E27-lampefatning – og så dublerer den i øvrigt som LED-pære samtidig.

Både billeder og lyd

Selve kameradelen kan justeres på alle leder og kanter, når først pæren er monteret i fatningen, så både retning og skarphed kan indstilles som ønsket (se videoen ovenfor, red.). Kameraet leverer live-video i fuld hd (1080p), der kan ses via en medfølgende app. Pæren har endda både mikrofon og højttaler, så du kan kommunikere med dem, du filmer – oplagt, hvis den monteres foran hoveddøren.

Alle videooptagelser gemmes i øvrigt på et indbygget SD-kort, så der ikke skal betales abonnement for den tjeneste.

Lightcam har både bevægelsessensor og Nightvision, der via infrarød gør det muligt at se op til syv meter i bælgragende mørke.

Kommer til august

Lighcam er stadig ved at blive crowdfundet på Indiegogo, men med tolv dage igen er produktet allerede finansieret – faktisk mere end 1200 procent over det ønskede beløb.

De næste 12 dage kan du forudbestille kamerapæren for 109 dollar (omkring 650 kroner) og få den leveret til august. I fri handel vil Lightcam koste 179 dollar – altså omkring 1.100 kroner.

Lightcam er både en intelligent pære og et trådløst kamera